KIRJALLINEN KYSYMYS E-0496/01 esittäjä(t): Alexander de Roo (Verts/ALE) komissiolle. Rauta-Reinin kielteiset seuraukset saksalaisille luontoalueille.



Virallinen lehti nro 318 E , 13/11/2001 s. 0067 - 0068



KIRJALLINEN KYSYMYS E-0496/01 esittäjä(t): Alexander de Roo (Verts/ALE) komissiolle (22. helmikuuta 2001) Aihe: Rauta-Reinin kielteiset seuraukset saksalaisille luontoalueille Rauta-Reinin historiallisen ratayhteyden mahdollisella avaamisella uudelleen De Meinwegin kansallispuiston kautta on kielteisiä seurauksia myös rajan toisella puolella Saksassa saksalaisten viranomaisten osoittaman luontotyyppi- ja lintudirektiivien piiriin kuuluvan alueen luonnolle. Ehdotetut radan vaihtoehtoiset reitit De Meinwegin pohjois- ja eteläpuolitse (vaihtoehdot A1 ja A2) kiertävät jossain määrin (alankomaalaisen) luontoalueen, mutta halkaisevat Saksan puolella Forst Meinwegin Natura 2000 -alueen ja suojellun Schwalm-Nette-Platte mit Grenzwald und Meinweg -lintualueen (DE 4603-401). Eikö ennen historiallisen ratayhteyden mahdollista uudelleen käyttöönottoa Saksassa saksalaisten viranomaisten tule tehdä (riippumatonta) selvitystä siitä, mitä seurauksia hankkeella voi olla Forst Meinwegin ja Schwalm-Nette-Platte mit Grenzwald und Meinweg -linnunsuojelualueen luontoarvoille? Missä määrin on (tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) muuttamisesta annetun direktiivin 97/11/EY(2) mukaan) välttämätöntä suorittaa rajat ylittävä ympäristövaikutusten arviointi, jotta voidaan arvioida myös hankkeen Saksan maaperällä mahdollisesti aiheuttamat kielteiset seuraukset? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (30. toukokuuta 2001) Saksa on ilmoittanut Schwalm-Nette-Platte mit Grenzwald und Meinweg -alueen komissiolle erityisten suojelutoimien alueeksi (SPA) luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) (jäljempänä lintudirektiivi) 4 artiklan 1 kohdan nojalla. Lisäksi osa kyseisestä SPA-alueesta, joka sijaitsee Forst Meinwegissä, on nimetty hiljattain nimellä Meinweg mit Ritzroder Dünen yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) (jäljempänä luontotyyppidirektiivi) 4 artiklan 1 kohdan nojalla. Luontotyyppidirektiivin 6 artiklan 2-4 kohdan suojelujärjestelyt koskevat sekä lintudirektiivin erityisten suojelutoimien alueita että luontotyyppidirektiivissä osoitettuja yhteisön tärkeänä pitämiä alueita. Luontotyyppidirektiivin 6 artiklan 3 kohdan mukaan minkä tahansa suunnitelman tai hankkeen, joka ei liity suoranaisesti alueen hallinnointiin eikä ole siinä välttämätön, mutta aiheuttaa tällaiselle alueelle todennäköisesti merkittäviä vaikutuksia, vaikutukset on arvioitava asianmukaisesti suojelutavoitteiden kannalta. Luontotyyppidirektiivissä ei määrätä, miten vaikutuksia on arvioitava, vaan siinä todetaan ainoastaan, että arvioinnin pitää olla asianmukainen. Komissio panee merkille, että Rauta-Reinin uudelleen avaamista harkitaan parhaillaan, mutta päätöstä ei ole vielä tehty. Jos linja päätettäisiin ottaa uudelleen käyttöön, jolloin se kulkee Schwalm-Nette-Platte mit Grenzwald und Meinweg-alueen halki, hankkeen vaikutukset alueen ympäristön suojeluun olisi arvioitava asianmukaisesti etukäteen, jos hankkeella on alueeseen todennäköisesti merkittäviä vaikutuksia. Tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY (jäljempänä EIA-direktiivi), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(3), liitteessä I olevan 7 kohdan a alakohdan mukaan (hankkeet, joita tarkoitetaan 4 artiklan 1 kohdassa) pitkän matkan rautateiden rakentamisen ympäristövaikutukset on arvioitava. EIA-direktiivin liitteessä I lueteltujen hankkeiden muuttamisen osalta EIA-direktiivin liitteessä II olevassa 13 kohdassa (hankkeet, joita tarkoitetaan 4 artiklan 2 kohdassa) säädetään, että jäsenvaltioiden on määriteltävä joko tapauskohtaisesti tai jäsenvaltion asettamien raja-arvojen tai kriteerien perusteella, vaatiiko hanke vaikutusten arvioinnin. EIA-direktiivin 7 artikla velvoittaa jäsenvaltiota, joka tietää hankkeella olevan todennäköisesti huomattavia ympäristövaikutuksia toisessa jäsenvaltiossa, ilmoittamaan hankkeesta asianomaiselle jäsenvaltiolle. Tämä voi pyytää saada osallistua ympäristövaikutusten arviointiin jäsenvaltiossa, jonka alueella hanke on tarkoitus toteuttaa. Kyseisten jäsenvaltioiden on neuvoteltava hankkeiden mahdollisista rajat ylittävistä vaikutuksista ja niiden vähentämiseksi tai poistamiseksi kaavailluista toimista. Koska näyttää siltä, että Rauta-Rein voidaan avata uudelleen vain, jos kaikki jäsenvaltiot, joiden alueiden halki se kulkee, suostuvat siihen, hanketta ei toteuteta vain yhdessä jäsenvaltiossa. Siksi kaikilla asianomaisilla jäsenvaltioilla on mahdollisuus arvioida ja ottaa huomioon hankkeen vaikutukset alueellaan omassa hallinnollisessa menettelyssään. Vain siinä tapauksessa, että hankkeella olisi sellaisia ylimääräisiä rajat ylittäviä vaikutuksia, joita komissio ei osaa ottaa huomioon tässä vaiheessa, olisi EIA-direktiivin 7 artiklan mukaisen menettelyn soveltaminen aiheellista tässä yhteydessä. (1) EYVL L 103, 25.4.1979. (2) EYVL L 206, 22.7.1992. (3) EYVL L 73, 14.3.1997.